JY LEES NOU Vrou sterf aan bloedklonte in haar maag net 'n maand na haar droomtroue
Louzanne Summerton, is 'n maand nadat sy getrou het dood aan aneurismes in haar maag.
Van kleins af was sy soos 'n porseleinpoppie. Breekbaar. "My pa is naby aan almal van ons, maar hulle het 'n spesiale band gehad. Hy het haar so opgepas," vertel Twané Nienaber (28) uit Port Elizabeth.
Haar 32-jarige kleinsus,
Sy en Gregg Summerton (33) het mekaar vier jaar gelede ontmoet by die Music Kitchen, 'n eetplek waar musikante uitvoerings lewer.
"Hy het haar deur haar siekte gedra en was vol hoop dat hy haar nog lank in sy lewe sal hê," sê Twané. Hy het haar 'n te kort tydjie as sy vrou gehad.
Die tema van die troue op 15 April vanjaar naby Seaview, was die fliek, Pad Na Jou Hart. "Louzanne was mal oor daardie fliek, want dit was die eerste Afrikaanse een wat sy en haar Engelse man saam gekyk het," vertel haar ousus. "Daarom was die troukar en haar rok vintage."
Haar lewe word Vrydag om 11:00 by die Harvest Church in Walmer gevier.
"Vir my pa is dit baie moeilik," vertel Twané. As pastoriekinders was hulle en hul ouers 'n gedugte span. "Ons het altyd saam getrek.
Nou is een van ons weggeskeur," voeg sy by.
Haar pa, past. Louwtjie Kilian, van die Volle Evangeliekerk in die Baai, skryf op sy Facebook-blad: "Hier waar ek met 'n gebroke hart in die sitkamer sit . . . mis ek my pragtige dogter wat na die Here gegaan het. Ek blaai deur my herinnerings van haar lewe. Ek kon nie een kry waarop sy nie glimlag nie. Nooit het sy by 'n kamer ingestap sonder om die lig saam met haar te bring nie. Selfs al het sy niks gesê nie, het haar blote teenwoordigheid 'n kalmte gebring en die atmosfeer verander . . ."
"O, Vader God, die pyn sny diep, maar deur dit alles bly my oë op U gerig," het haar ma, Reneè Joy Kilian, geskryf. Reneè en Louwtjie het ook 'n middel-dogter, Lushé (33). Twané en Lushé het self elk drie dogters, en hul kleinsus wou ook graag kinders hê. Wie weet? Dalk was dit ook drie meisiekinders.
Donderdag was haar maag so seer, sy kon nie loop nie. Sy was net twee dae in die hospitaal voor sy dood is. Op 26 het haar kolon gebars en sy was nege maande in die hospitaal, waarvan drie in die hoësorgeenheid was. Die laaste week van haar lewe was sy weer baie siek. "Oor tyd was sy maar altyd siekerig," sê Twané.
Maar Louzanne het haarself met kreatiwiteit en verbeelding vlerke gegee. Sy en Gregg het Summerton Photography begin.
"Sy was lief vir gesels en altyd 'n teenwoordigheid, waar sy ook al was," onthou Twané. Louzanne het ook by die motorhuurmaatskappy Hertz gewerk, waar sy al as nasionale verkoopspersoon aangewys is.
"Die kliënte was mal oor haar. Dit maak nie saak hoe moeg of grumpy jy is nie, sy sou jou laat beter voel met haar geselskap."